b'\n_START_ARTICLE_\nC\xc3\xa9cile Aubry\n_START_PARAGRAPH_\nC\xc3\xa9cile Aubry, oik. Anne-Marie B\xc3\xa9nard, (3. elokuuta 1928 Pariisi, Ranska \xe2\x80\x93 19. hein\xc3\xa4kuuta 2010 Dourdan, Ranska) oli ranskalainen n\xc3\xa4yttelij\xc3\xa4, lastenkirjailija ja televisiok\xc3\xa4sikirjoittaja._NEWLINE_Aubry opiskeli alkujaan tanssijaksi, mutta siirtyi n\xc3\xa4yttelij\xc3\xa4ksi ohjaaja Henri-Georges Clouzotin tarjottua h\xc3\xa4nelle osaa elokuvassa Manon \xe2\x80\x93 viettelij\xc3\xa4t\xc3\xa4r (1949). Elokuva palkittiin Venetsian elokuvajuhlilla Kultaisella leijonalla. Seuraavan elokuvan Musta ruusu kuvausten aikana Marokossa Aubry rakastui sik\xc3\xa4l\xc3\xa4iseen prinssiin ja he avioituivat. Heid\xc3\xa4n poikansa Mehdi El Glaoui on my\xc3\xb6s n\xc3\xa4yttelij\xc3\xa4._NEWLINE_Vuonna 1956 tapahtuneen avioeron j\xc3\xa4lkeen Aubry palasi Ranskaan ja ryhtyi lastenkirjailijaksi. H\xc3\xa4n sovitti ja ohjasi teoksiaan televisiolle. N\xc3\xa4ist\xc3\xa4 t\xc3\xb6ist\xc3\xa4 tunnetuimpiin kuuluu televisiosarja Belle ja Sebastian, jossa h\xc3\xa4nen poikansa esitti Sebastiania. Toinen tunnettu sarja on Ponimme Poly.'